COMUNICAT DE PRESĂ CCBE/ 31.08.2020 / Traducere

**Turcia: În urma morții tragice a avocatului Ebru Timtik, CCBE solicită autorităților UE și turce să ia măsuri urgente pentru a preveni moartea avocatului Aytaç Ünsal**

Consiliul Barourilor și al Societăților de Drept din Europa (CCBE) este profund șocat de moartea avocatului turc Ebru Timtik la 27 august, după 238 de zile de grevă a foamei.

Avocații Ebru Timtik și Aytaç Ünsal, condamnați la 13 ani și 6 luni, respectiv la 11 ani și 6 luni de închisoare, au decis să intre în greva foamei pe termen nelimitat pentru a denunța procesul nedrept de care au avut parte, asemenea altor câtorva zeci de avocați turci.

<https://www.ccbe.eu/fileadmin/speciality_distribution/public/documents/Human_right_portal/EN_20200618_Final-Report-Fact-Finding-Mission-on-CHD-s-Trials-Oct-2019-June-2020.pdf>

Din 2017, mai mulți avocați turci aparținând Asociației Avocaților Progresiști/Progressive Lawyers Association și a People's Law Office, printre care Ebru Timtik și Aytaç Ünsal, au fost victime ale hărțuirii judiciare. Acești avocați care au luptat pentru Justiție și pentru statul de drept au apărat, printre altele, persoane considerate opozante ale guvernului turc, familii de mineri masacrați în Soma și Ermenek, locuitori expulzați din casele lor ca victime ale transformării urbane, familii ale cetățenilor uciși prin tortură în secțiile de poliție și închisori, precum și persoane urmărite penal pentru exprimarea opiniilor lor, inclusiv funcționari publici, militanți și apărători ai libertăților.

În exercitarea activității lor legitime ca avocați, aceștia au fost acuzați, în baza pachetului de legi antiterorism ale Turciei, că sunt membri ai unei organizații teroriste și au făcut obiectul unei proceduri judiciare.

Nu au avut parte de un proces echitabil, așa cum este garantat de articolul 6 din Convenția Europeană a Drepturilor Omului, a cărei semnatară este și Turcia.

Aceasta i-a determinat pe Ebru Timtik și pe Aytaç Ünsal să intre în greva foamei.

Autoritățile turce nu au reușit să împiedice moartea lui Ebru Timtik, în ciuda apelurilor și a rapoartelor medicale care au concluzionat că cei doi avocați nu ar trebui să rămână în închisoare.

Aytaç Ünsal, care continuă greva foamei, nu trebuie să aibă același final tragic precum Ebru Timtik.

Președintele CCBE a declarat astăzi: „Ebru Timtik a murit în lupta ei perseverentă pentru dreptate. Este un lucru extrem de trist și inacceptabil. Avocații joacă un rol crucial în apărarea statului de drept, în promovarea și protejarea drepturilor omului. Săptămâna aceasta va fi celebrată cea de-a 30-a aniversare a Principiilor de Bază ale ONU privind rolul avocaților. Turcia trebuie să ia în considerare și să respecte principiile de bază în cadrul legislației și practicilor sale naționale, asigurându-se că avocații sunt în măsură să își îndeplinească toate atribuțiile profesionale fără intimidări, obstrucționări, hărțuire sau ingerințe necorespunzătoare și să nu sufere sau să fie amenințați cu urmărirea penală, cu sancțiuni administrative, economice sau de altă natură pentru orice acțiune întreprinsă în conformitate cu îndatoririle, standardele și etica profesionale recunoscute.”

CCBE solicită UE și autorităților turce să facă tot ce le stă în putință pentru a salva viața avocatului Aytaç Ünsal și pentru a-i garanta dreptul la un proces echitabil.

Toți avocații din Turcia trebuie să își poată îndeplini îndatoririle profesionale pentru păstrarea independenței și integrității în actul de justiție și pentru menținerea statului de drept.